b'\n_START_ARTICLE_\nVolitve predsednika Republike Slovenije 2017\n_START_SECTION_\nAnaliza rezultatov prvega kroga\n_START_PARAGRAPH_\nBorut Pahor, neodvisni kandidat, s podporo SD, je dosegel 47,2\xc2\xa0% glasov, in po mnenju nekaterih politi\xc4\x8dnih analitikov, zaradi kriti\xc4\x8dnih izjav Milana Ku\xc4\x8dana in Janeza Jan\xc5\xa1e, ostal brez zmage v prvem krogu volitev. Zmagal je v 85 od 88 volilnih okrajih in v vseh volilnih enotah. Absolutno zmago (ve\xc4\x8d kot 50\xc2\xa0% glasov) je dosegel v 34 volilnih okrajih in 3 volilnih enotah. Nekoliko nepri\xc4\x8dakovano je najbolj\xc5\xa1i rezultat dosegel v volilni enoti Ptuj in volilnem okraju Murska Sobota I, ki sicer velja za bazo stranke SD (doma\xc4\x8di okraj Dejana \xc5\xbdidana) in ne v doma\xc4\x8di volilni enoti Postojna. Najslab\xc5\xa1i rezultat je pri\xc4\x8dakovano dosegel v volilni enoti Kranj, ki je doma\xc4\x8da volilna enota njegovega najve\xc4\x8djega tekmeca Marjana \xc5\xa0arca. Pahor je v prvem krogu dosegel \xc4\x8detrti najbolj\xc5\xa1i rezultat v zgodovini prvih krogov predsedni\xc5\xa1kih volitev._NEWLINE_Marjan \xc5\xa0arec, kandidat svoje stranke LM\xc5\xa0, je dosegel 24,7\xc2\xa0% glasov in se skupaj z aktualnim predsednikom uvrstil v drugi krog glasovanja. Najvi\xc5\xa1jo podporo je pri\xc4\x8dakovano dobil v prvi volilni enoti Kranj. Zmagal je v treh volilnih okrajih, med drugim v doma\xc4\x8dem Kamniku (celo z absolutno ve\xc4\x8dino glasov), poleg tega pa \xc5\xa1e v obeh dom\xc5\xbealskih volilnih okrajih. V nekaterih okrajih se je mo\xc4\x8dno pribli\xc5\xbeal Borutu Pahorju. Najslab\xc5\xa1i rezultat je dosegel v volilni enoti Ptuj, kar je pri\xc4\x8dakovano, ker je najbolj oddaljena, od njegovega lokalnega okolja, kjer ima najmo\xc4\x8dnej\xc5\xa1o volilno bazo._NEWLINE_Romana Tomc, SDS, je prav tako dosegla najbolj\xc5\xa1i rezultat v volilni enoti Kranj, najslab\xc5\xa1ega pa v sosednji Postojni. Med volilnimi okraji se najbolje odrezala v \xc5\xa0kofji Loki II. Kot razloge za njen slab\xc5\xa1i rezultat (slab\xc5\xa1i od Milana Zvera leta 2012) se omenja predvsem premajhna podpora s strani stranke in prepozen vstop v predsedni\xc5\xa1ko kampanjo, v katero je vstopila \xc5\xa1ele konec septembra. Na njen rezultat je verjetno vplivala tudi njena odsotnost iz dr\xc5\xbeavne politike v zadnjih letih, zaradi slu\xc5\xbebovanja v Evropskem parlamentu, pred tem je bila poslanka DZ in njegova podpredsednica._NEWLINE_Ljudmila Novak, NSi, je dosegla najbolj\xc5\xa1i rezultat na Ptuju, najslab\xc5\xa1ega pa v Celju. Dosegla naj bi rezultat, ki je v maksimalnem dosegu njene stranke, okrog 7%. Skupaj z Romano Tomc, sta dosegli manj glasov kot Milan zver leta 2012 in Lojze Peterle leta 2007, ki sta bila skupna kandidata teh dveh strank. To se je razumelo kot \xc5\xa1e en velik poraz pomladnih strank, ki ne najdejo pravega kandidata proti kandidatom levice, ki so do danes, slavili na vseh predsedni\xc5\xa1kih volitvah. \xc5\xa0kodila naj bi ji tudi kandidatura Angelce Likovi\xc4\x8d, ki s svojo stranko posega v volilno bazo Nove Slovenije, vendar tudi ona ni dosegla vidnej\xc5\xa1ega rezultata._NEWLINE_Andrej \xc5\xa0i\xc5\xa1ko, kandidat Zedinjene Slovenije, je dosegel najbolj\xc5\xa1i rezultat v doma\xc4\x8di volilni enoti Maribor. Drugod po dr\xc5\xbeavi ni dosegal bolj odmevnih rezultatov, kar je predvsem vzrok njegove neprepoznavnosti na dr\xc5\xbeavni ravni. Je pa dosegel 5. rezultat in s tem po mnenju nekaterih pomeni pozitivno presene\xc4\x8denje. Na \xc5\xa1tevilo njegovih glasov je vplivalo predvsem splo\xc5\xa1no nezadovoljstvo nad aktualno politi\xc4\x8dno garnituro, ki ji \xc5\xa0i\xc5\xa1ko ostro nasprotuje._NEWLINE_Boris Popovi\xc4\x8d, kandidat svoje stranke Slovenija za vedno, dosegel dober rezultat predvsem v svojem lokalnem obmo\xc4\x8dju, na Primorskem, oz. v Kopru. Drugje v dr\xc5\xbeavi, ni dosegel opaznej\xc5\xa1ega rezultata. Najve\xc4\x8d glasov, celo 21,9\xc2\xa0% je dosegel v doma\xc4\x8dem Kopru._NEWLINE_Maja Makovec Bren\xc4\x8di\xc4\x8d, kandidatka najve\xc4\x8dje vladne stranke SMC (sicer ni \xc4\x8dlanica stranke), je dosegla zgolj 1,7\xc2\xa0% glasov in tako skupaj s stranko, pol leta pred parlamentarnimi volitvami do\xc5\xbeivela velik poraz. SMC je kot vzroke za nizko podporo navedla predvsem prepozen vstop v predsedni\xc5\xa1ko kampanjo. Najbolj\xc5\xa1i rezultat je dosegla v okraju Ljubljana Center, kjer je dosegla slabih 5\xc2\xa0% glasov. Sicer pa je v vseh volilnih enotah dosegla relativno podobno podporo, ki se je gibala okrog 1,5\xc2\xa0%. Na njen rezultat je po mnenju analitikov najbolj vplivala nepriljubljenost vlade in najve\xc4\x8dje parlamentarne stranke SMC ter ti. Afera z dodatki za stalno pripravljenost._NEWLINE_Suzana Lara Krause, kandidatka SLS, ki je kot zadnja vlo\xc5\xbeila kandidaturo, je po pri\xc4\x8dakovanjih dosegla slab rezultat, ki je predvsem posledica njene neprepoznavnosti in pa tudi trenutnega polo\xc5\xbeaja stranke SLS, ki je bila ob izpadu iz parlamenta na dr\xc5\xbeavnozborskih volitvah leta 2014, potisnjena na rob politi\xc4\x8dnega dogajanja in se ni veliko pojavljala v medijih. Nastop njihove kandidatke se je razumel predvsem kot priprava na dr\xc5\xbeavnozborske volitve leta 2018. Najbolj\xc5\xa1i rezultat je dosegla v volilni enoti Ptuj._NEWLINE_Angelca Likovi\xc4\x8d, Glas za otroke, je dosegla najmanj\xc5\xa1e \xc5\xa1tevilo glasov v zgodovini prvih krogov predsedni\xc5\xa1kih volitev. Njena kandidatura se je razumela predvsem kot priprava na parlamentarne volitve, ki pa se jim je po mnenju nekaterih, negativno obrestovala. Politika, ki jo zagovarja Likovi\xc4\x8deva, in njena stranka, ima ozko volilno bazo, ki so je deli predvsem z NSi in delno \xc5\xa1e z SDS, in zato bolj\xc5\xa1ega rezultat ob dveh uveljavljenih strankah, ki sta obe ponudili svoji kandidatki, niti ni mogla pri\xc4\x8dakovati. Najbolj\xc5\xa1i rezultat je dosegla v doma\xc4\x8dem Grosuplju.\n_START_SECTION_\nStro\xc5\xa1ki volitev\n_START_PARAGRAPH_\nPo oceni DVK bodo stro\xc5\xa1ki izvedbe prvega kroga predsedni\xc5\xa1kih volitev zna\xc5\xa1ali 5,1 milijona \xe2\x82\xac, vendar v ta znesek \xc5\xa1e niso v\xc5\xa1teti stro\xc5\xa1ki, ki bodo nastali zaradi povra\xc4\x8dila stro\xc5\xa1kov kampanje .'